Elf kinders in tronke - Misdaad - Republikein
Thursday, July 09th, 01:44:59
Elf kinders in tronke
Twee jongstes is 15 jaar oud
19 June 2020 | Misdaad
Te midde van die herdenking van die Dag van die Afrika-kind die afgelope week het dit aan die lig gekom dat elf jeugdige oortreders tans in korrektiewe instellings in Namibië is.
Tien van dié jeugdiges is seuns, terwyl een 'n meisie is.
Die kinders dien vonnisse uit vir oortredings van huisbraak met die doel om te steel en diefstal tot aanranding met die doel om ernstig te beseer.
Kommissaris Meunajo Tjiroze van die Namibiese Korrektiewe Dienste (NCS), sê dié kinders is almal jonger as 18 jaar.
Vier van dié elftal is 16 jaar of jonger, sê sy. Twee van dié vier kinders is 16 jaar oud, terwyl twee 15 jaar oud is, sê sy. Een minderjarige is tans verhoorafwagtend in 'n Namibiese korrektiewe instelling, het sy by navraag gesê. Dié kind is ook 16 jaar oud.
Die langste vonnis wat tans deur 'n kind uitgedien word, is twee jaar.
Drie volwasse vroulike gevangenes is saam met hul minderjarige kinders in aanhouding, het sy gesê.
Sy sê voorts: “My persoonlike perspektief en iets waaroor ek toenemend passievol is, is alternatiewe tot tronkstraf vir oortreders met spesiale behoeftes, veral jeugoortreders en oortreders wat met geestesongesteldhede gediagnoseer is.”
Dié kopsere teister egter nie net vir Namibië nie, maar lande elders ook, sê sy. 